Á mvús abuí mə́lú, ńdɔ ebúg Ńtondôbə é ngákwí ábə̄ Éli, á ḿbú lálā nâ: “Kələ́g lə́dē wāmēn ábə Akhab, mayi nóē mvəŋ á sí.” 2Ńdɔ̄ á Éli a ngákə lə́dē nyémēn ábə Akhab, hála zie ě yaman yǎ á ńnǎm Samaría. 3Ńdɔ Akhab a ngálóm lóē Ovadyahu, ǹdzóe yǎ ndá ǹkúkúmá. Ovadyahu te a ngábə́ á mbádaga Ǹtondôbə abuí; 4ábōg Yézabel a ngáman wé bəprofɛ́d bə́ Ǹtondôbə, Ovadyahu a ngánɔŋ bəprofɛ́d ǹtɛd a sɔlí bɔ̄ á ḿbɔ̄g ákɔ́g étēde, məwóm mə́tán ḿbɔ̄g ákɔ́g nyū, məwóm mə́tán ḿbɔ̄g ákɔ́g ḿbɔ̄g, ǎ ngatoŋ bɔ́ ai ḿbāŋála ai məndím. 5Ńdɔ Akhab a ngádzó ai Ovadyahu nâ: “Zǎg bī kə byǎbəbə bitam mə́ndím ai atotóŋ ásə kámāná bí nə́ dzam yén obud, bǐ tɔŋ bikabilí ai bǒzəle étēde, bí zā mān wú.” 6Ńdɔ̄ bə́ ngákaban sí bə́ ngákə bâbəbə; Akhab a yála ḿfág wóé étām, Ovadyahu nyé a ḿfág wóé étām. 7Ovadyahu á tɔá á zēn nálā ǎ ngatóban ai Éli; a yəmə́ fɔ̄ɔ̄ nyé, ńdɔ a ngálúmbu ai asú á sí nyé nâ: “Yə wa, ǹtí wama Éli ? 8Éli nyé nâ: “Ma fɔ́ɔ́ ! Kələ kad ńtī woe nâ: Éli a nə há.” 9Nyé nâ: “Ǹsə́m ḿfə̄ mə̄ sə́m, nə́ ó və etúgā dzóē á mɔ́ mə́ Akhab, nə́ á we ma ?” 10Sɔŋ hə anə́ Ǹtondôbə Zambá woe a və̌ ! Tɔ ayɔŋ, tɔ edzóē dzyá é sə́ kig édzí ńtí wama a nə́ tə lóm naa bə́ kə̄ bádzə̄ŋ wā; ábōg bákad nyé nâ: á sə́ kig há, ǎ ngabɔ nâ edzóē tē ai ayɔ̌ŋ tē lə́ kāni sɔŋ nâ bá ndzí kig wa yén. 11Ńdɔ̄ étɔ̄á dzī, wadzó nâ: “Kələ́ kad ńtī woe nâ: Éli nyɔ́ á nə̄ hā. 12Ǹnyie anə́ mə̄ ńkódó ábə wa há ánā, ǹsísīm Ńtondôbə ó kə́lə́ ai wa é vóm māyə̌m kig; ǹnyie anə́ mə̄ kə́ yǎ kad Akhab, á sɔ̄ kwí təge wa kɔ́b, a yi ma wé, a fyáŋán bɔ̌ naa, ma etúgā dzóe mazuzu yǎ mambáda Ǹtondôbə a tádígi mə tɔá mɔ́ngɔ́.